《邗江秋月夜》
明代·郭之奇

斜日侵疏牖，溯流杨柳隅。晚风开夕照，转棹觅清酤。

舟人厌其数，安知意所愉。澄江横素月，焉能独少吾。

秋月临秋水，秋光入画图。月映秋如玉，水衔月似珠。

珠玉相辉耀，惟当在吾舻。举目隋堤外，空使碧华趋。

锦缆人何在，迷楼那可呼。我有紫霞想，不令素容孤。

水月能相载，秋风亦并驱。皓魄依清景，应得洗心徒。

深宵银汉落，还向此中俱。千年玄圃色，五夜共冰壶。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。